Nuştoxo dêrsimij Haydar Işiko ke 17ê kanûne de bajarê Munîhî yê Almanya de rîyê nêweşîya kanserî ra şi heqîya xo ewro do Maisach de bêro definkerdene. Semedê yadkerdişê Işiki vizêr Cemxaneyê Augsburgî de aktîvîteyêke ameye kerdene. Domanê Haydar Işikî Murat Işik û Yuksele Mutlu, Hemserekê KCDK-E Yuksel Koç, Hemserekê FEDA Demîr Çelîk, Selîm Sadak, Osman Ergun, Hemsereka Konraya Ronayîşî ya Dêrsimî Hulya Yer û Wekîla Hewzan Gulserene Demîrel tewrê aktîvîteya yadkerdişî bîyî.
Yadkerdişî bi bi rizagirewtişê Pîr Alî Balî ame destpêkerdene û dima ra xeylêk kesan derheqê Işikî de qisey kerd û bale ante ser ke o senî girêdayeyê herre, şar û ziwanê xo bi. Gulserene Demîrel vat: ''Mamoste Haydar elewîyê Dêrsimî bi la rixmê naye seba ke kurdî meşorê camîyanê bînan Munîh de camî da viraştene. Mamosteyî tim vatêne ganî kurdî bibê yew. Nika mi tîya na sixletîye dîye û zana ke her hetê Kurdîstanî rê kurdî ey rê hurmet kenê. Ez vînena ke cehdkerdişê ci betal nêvejîyayo.''
Demîr Çelîkî zî qiseykerdişê xo yê kirdkî de vat: ''Her kes mireno la her kes wina nîno wayîrvejîyayene. Wa sereyê keyeyê ci berz bo. O nuştox û birayê ma bi. Ma ey bi hurmet yad kenê. Eke ma wayîrê ziwan û kulturê xo vejîyê ma eşkenê wesîyetê mamosteyî biresnê neslanê ameyoxî. Oxir bo. Rayîrê to rayîrê ma yo.''
Nuştox Haydar Munzur zî vat: ''Çiwext mi bira Haydar dîyêne cade têkoşînê  vera asîmîlasyon û qirkerdişî ameyêne vîrê mi. Ma do xeta ey de têkoşîn bikerê.'' Kênaya ci Yuksel Mutlu zî vat: ''Seba ke wina zaf yeno wayîrvejîyayene ma sereberz ê. Şima ra waştişê ma têkoşînê ey erdî meverdê. Wa sozê ma bo, ma do esteyanê ey berê Dêrsimê azadî.''
Badê qiseykerdişan derheqê cuya Haydar Işikî de sînevîzyon ame mojnayene. Hunermendan Hozan Comert û Hasan Saglamî zî semedê Haydar Işikî deyîrî vatî. Cenazaya Işikî ewro do saete 9.30 de Lusstraße 15-13 82216 Maisach de bêro definkerdene.
